10. klase

1. modulis: Plaukstošas personības

Tēma: Kas es esmu? Kāds es esmu?

3. nodarbība – Kas mani padara vērtīgu?

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kas ir katra cilvēka unikālā cieņa;
* kā var deformēties attiecības sabiedrībā, ja cilvēkus vērtē tikai pēc viņu ārējām izpausmēm (slavas, panākumiem vai naudas izteiksmē);
* kāda ir atšķirība starp cilvēciskumu un cilvēcību, cilvēka neatņemamo vērtību un personību;
* ka svarīgi apvienot divus skatījumus uz cilvēku: ievērot ikviena unikālo vērtību un tiekties pēc savas personības izaugsmes.

***Skolēnam pilnveidojas morālais ieradums***

* iepazīt, pārdzīvo, pieņem katra cilvēka unikālo vērtību izkopjot toleranci un empātiju;
* mācīties sadzīvot ar citiem, vienlaikus attīstot savu personību (talantus, spējas);
* saskatīt sevī un citos cilvēcību, izkopjot līdzcietību, cieņu, godīgumu, atbildīgumu un mīlestību.

**Lielie jautājumi:**

 *1) Vai visi cilvēki ir vērtīgi?*

 *2) Kas mani padara vērtīgu?*

***Ziņa skolēnam:***

- Ikviens cilvēks ir absolūta vērtība

- Attīstot savus talantus un tikumus, personība iegūst īpašu diženumu.

**Atslēgvārdi:** Cilvēka cieņa, personība, cilvēciskums, cilvēcība.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Vidusskolas standarta | Papildus no programmas “e-TAP” |
| Vērtības | Cilvēka cieņa, dzīvība, darbs, daba, kultūra | Misija, aicinājums, brālība, veselība |
| Tikumi | Atbildība, godīgums, gudrība, līdzcietība, solidaritāte, tolerance | Izpalīdzība, līdzdalīgums, cieņa, empātija, pazemība, mīlestība, draudzīgums |

**Mācību materiāli:**

* *PowerPoint* prezentācija
* Līmlapiņas

Mācību aktivitātes

[Nodarbības pavediens: Ierosme: Slavenība un bezpajumtnieks; 1. aktivitāte: Kas bagātina cilvēka personību?; 2. aktivitāte: Vai var mērīt cilvēka vērtību?; 3. aktivitāte: Cilvēciskais un cilvēcīgais; Refleksija. Kas mani padara vērtīgu?]

Ierosme. Slavenība un bezpajumtnieks (ieteicamais laiks 6 - 7 min.)

**[2. slaids]** Ievads – Skolotājs stāsta: šodien runāsim par cilvēka vērtību.

Nevis par to, “cik maksā” cilvēka dzīvība. *Google* var atrast ciparus, kā var ‘monetizēt’ dzīvību (cik maksā veseli orgāni - apmēram miljons dolāru; cik cilvēks var pelnīt mūža garumā - tik un tik). Bet vai mēs spējam noteikt cik māte, brālis, draugs mums ir vērtīgi naudas izteiksmē?

Runa šodien ir par to, kas padara cilvēku kā tādu par “nenovērtējamu vērtību”, par cieņas vērtu.

Runa nav arī par to, cik tas cilvēks ir vērtīgs (izdevīgs) man vai kādam citam un kāpēc (piemēram - es viņu mīlu, tāpēc viņš man ir vērtīgs), bet par cilvēka vērtību vispār.

Nodarbības problemātika ir šāda:

* Vai apzinos savu - kā cilvēka - unikālo vērtību, neatkarīgi ne no kā? Kā varētu šo apziņu iedzīvināt biežāk?
* Vai apzinos, ka es kā personība varu vienmēr pilnveidoties?
* Kas šo izaugsmi visvairāk bremzē šobrīd?
* Kā es varētu sekmēt savu un citu cilvēku izaugsmi?

Ir filma (<https://en.wikipedia.org/wiki/Extreme_Measures>), kurā medicīnas pētnieciskā firma savāc bezpajumtniekus uz ielas, pārliecinās, vai viņiem nav neviena tuva cilvēka pasaulē, un tad viņus izmanto zinātniskajiem eksperimentiem. Jo firmas vadītāji uzskatīja, ka, ja cilvēks nav vērtīgs nevienam citam, ja viņam nav nekādu attiecību, tad tam nav vērtības vispār, tāds nav cieņas vērts.

Attiecības ir svarīgas, tās var palīdzēt justies novērtētam, piešķir kādam cilvēkam īpašu vērtību mūsu dzīvē. Bet šīs nodarbības fokuss ir cits: te ir jautājums par cilvēka vērtību vispār, kā cilvēka, neatkarīgi no mūsu attiecībām ar viņu vai no cilvēka ‘monetizācijas’ iespējām.

Skolotājs rāda ekrānā kontrastējošas bildes: slavenības un bezpajumtnieki, veselīgs un slims cilvēks, jauns un vecs cilvēks...

Skolotājs uzdod jautājumu klasē: Vai šiem cilvēkiem ir vienāda vērtība? Ar ko atšķiras? Kāpēc viņu vērtība ir vienāda (kāpēc viņi ir līdzvērtīgi)?

**1. aktivitāte. Kas bagātina cilvēka personību?** **(ieteicamais laiks 10 min.)**

**[3. slaids]** Skolēni domā par cilvēka bagātību klāstu: ko mēs novērtējam sevī un citos cilvēkos?

Skolotājs ierosina klasei domāt: kas bagātina cilvēka personību? Sākumā skolēni personīgi reflektē un uzraksta uz līmlapiņas savas domas par lietām (īpašībām), ko novērtējam sevī un citos cilvēkos (viena ideju katrā lapiņā).

Tad skolēni dalās ar savām pārdomām: katrs pa vienam ceļas un pielīmē savu lapiņu pie attiecīgās kategorijas attiecīgajā vietā uz tāfeles vai ekrānā. (Darba gaitā varbūt radīsies vēl citas kategorijas).

2. aktivitāte. Vai var mērīt cilvēka vērtību? (ieteicamais laiks 10 min.)

[4. slaids] (Par domām, darbiem un cilvēka vērtību). Skolotājs atsaucas uz veidotajām kategorijām. Un uzdot šādu jautājumu:

*Kas varētu notikt, ja cilvēkus vērtē tikai pēc viņu personības iezīmēm (t.i., darbiem, viedokļiem un tikumiem)?*

Aicina skolēniem domāt par šādiem piemēriem, dalīties domās ar visu klasi:

* Ja cilvēkus vērtē tikai pēc viņu darbiem un produktivitātes, tad…. (var atstumt vai likvidēt slimos, vājos…)
* Ja cilvēkus vērtē tikai pēc viņu viedokļiem, tad…. (var parādīties “izslēgšanas kultūra”, polarizācija…)
* Ja cilvēkus vērtē tikai pēc piekrišanas konkrētai ideoloģijai, tad… (rodas totalitārisms, Gulags, vajāšanas…)
* Ja cilvēkus vērtē tikai pēc viņu tikumiem, tad…. (var parādīties raganu medības, inkvizīcija…)
* Ja cilvēkus vērtē tikai pēc rases vai tautības, tad…. (rodas rasisms, nacisms, genocīdi…)

Skolotājs un skolēni var minēt piemērus, kas ir noticis vēsturiski, vai grāmatas vai filmas par šo tēmu (e.g., filma “*Divergen*t”, grāmata “451 grāds pēc Fārenheita”…). Var rādīt īsfilmu par ‘izslēgšanās kultūru’ (*Cancel culture*). [CANCEL CULTURE EXPLAINED IN 1 MINUTE](https://www.youtube.com/watch?v=5Rl6ICahN8A)



**3. aktivitāte.** **Cilvēciskais un cilvēcīgais (ieteicamais laiks 10 min.).**

Aktivitāte ir par atšķirību starp ‘cilvēka universālo vērtību ’ un ‘cilvēka kā personības’ vērtību.

**[5. slaids]** Skolotājs piedāvā izpratni par jēdzieniem cilvēciskais (vispārējais) un cilvēcīgais (ideālais).

**Cilvēciskais** aptver milzīgu parādību spektru, jo cilvēki mēdz būt dažādi, labi un ļauni, vāji un spēcīgi, vareni un nožēlojami. Tās visas ir cilvēciskas ļaužu izpausmes. A) Tā kā potenciāli ikviens cilvēks var kļūt par varoni, ģēniju, mainīties, attīstīties, ziedoties par citiem, glābt kādu, tad ikvienam cilvēkam ir viņa neatņemamā cieņa. B) No vairāku filozofisku un reliģisku pārliecību viedokļa, jebkurš cilvēks ir vērtīgs ne tikai viņa potenciālo (iespējamo) talantu un perspektīvu dēļ, bet tādēļ, ka cilvēkā ir kāda dziļāka, noslēpmaina, dievišķa dimensija. Cilvēks - no šāda skatu punkta raugoties - pieder pie augstāko vērtību pasaules, pat ja aktuāli un ārēji spriežot viņš ir pazaudējis visu savu cilvēcisko potenciālu (kļuvis par smagu invalīdu, vecu nevarīgu un nesaprātīgu, demences skartu cilvēku vai atkarīgu narkomānu).

Savukārt **cilvēcīgums** ir reta parādība. Cilvēcīgums īstenojas tad, kad cilvēks rīkojas izcilā veidā, cēli, varonīgi, cildeni, pārvarot savas vājības, egoismu, nepilnību, savtību, palīdzot citiem, ziedojot sevi, savu laiku, enerģiju, līdzekļus un pat savu dzīvību - citu labā. Cilvēcība jeb cilvēcīgums ir perspektīva, uzdevums un virziens, kurā aicināts augt ikviens. Parasti par tādu cilvēku, kurš izceļas ar izciliem veikumiem vai spēcīgu raksturu, saka, ka viņš ir **personība**.

Skolotājs piedāvā apspriest klasē divas pozīcijas: kā atšķirt ‘ikviena cilvēka (universālo, neatņemamo cieņu) vērtību’ un ‘cilvēka kā personības vērtību’. Kā cilvēks - ikviens ir absolūta vērtība, cieņas vērts. Kā personība, cilvēks ir īstenojies īpašā veidā. Viņa vērtība ir izpaudusies konkrētā virzienā, kļuvusi aktuāla, sabiedrībai pieejama.

**[6. slaids]** Var pārliecināties - vai iepriekš raksturotā atšķirība ir skaidra.

Kas ir ‘cilvēks kā cilvēks’? (Cilvēces pārstāvis, cilvēciska būtne). Arī tad, ja visas fiziskās un psiholoģiskās spējas vēl nav (vēl nedzimušais bērns, zīdainis), vai vairs nav (terminālais slimais).

**Cilvēks kā cilvēks ir... (**vispārcilvēciska, universāla vērtība?)

Kas ir ‘cilvēks kā personība’? (1. aktivitātē minētie aspekti).

**Cilvēks kā personība ir...** (sociāla vērtība?)

Attīstot savus talantus un tikumus, personība iegūst īpašu diženumu.

Var mēģināt paskaidrot abu dimensiju - a) cilvēka unikālā cieņas, neatņemamās vērtības un b) personības izaugsmes - sakarību izmantojot šādu analoģiju (līdzību): sākumā katram mums ir vērtība “1”, kas ir mūsu cilvēciskums, mūsu katra unikālā vērtība. Tad tam liekam klāt visu, ko dzīvē varam sasniegt: izglītību, karjeras izaugsmi, attiecības, mantu, katram no tiem dodot “0”, tātad vērtība kļūst 10, 100, 1000, utt., vērtība pieaug, bet, ja nodzēšam “1”, kas paliek?

Secinājums: bez sākotnējas cieņas un vērtības, kas ir katram cilvēkam kopš dzimšanas, - viss cits var izradīties bezvērtīgs, pārejošs, iznīcīgs..

**[7. slaids]** Skolotājs mudina skolēnus personīgi apdomāt šādus jautājumus:

* Vai, izvērtējot cilvēkus, spriežu tikai pēc viņu personības iezīmēm? (1. aktivitātē minētie aspekti)
* Vai saskatu vērtību arī cilvēkos, kuriem nepiekrītu, kuri rīkojas nepareizi vai kuru personībā nesaskatu neko vērtīgu?

Refleksija. Kas mani padara vērtīgu? (ieteicamais laiks 3 - 4 min.)

**[8. slaids]** Skolēni uzraksta savās burtnīcās (kladēs vai citādi fiksē) dažas idejas par savu talantu attīstību un morālās izaugsmes iespējām.